O Vigo-Rías Baixas asalta o liderado da clasificación Elite española - ValmiñorTV\nInicioDEPORTESO Vigo-Rías Baixas asalta o liderado da clasificación Elite española\nO primeiro mes de competición da tempada 2021 termina para o Vigo-Rías Baixas cunha excelente noticia. A estrutura presidida por José Luis Chamorro colocouse á fronte da clasificación Elite da Real Federación Española de Ciclismo (RFEC) tras a súa última actualización. Unha privilexiada situación que premia a nivel colectivo o traballo realizado polos corredores da formación flúor no arranque do calendario.\nDesde o pasado 28 de febreiro, cando se levantou o pano desta campaña coa disputa do Memorial Juan Manuel Santiesteban en Colindres (Cantabria), o Vigo-Rías Baixas sumou 221 puntos. O segundo posto da táboa Elite ocúpao o Netllar-Alé con 217 e en terceira posición aparece o Caja Rural-Seguros RGA con 212. Un total de 31 conxuntos xa sumaron algún punto nas seis probas celebradas.\nA nivel individual, o mellor clasificado entre os pupilos de Marcos Serrano é Benjamí Prades. Ao tarraconense, fichaxe estrela do Rías procedente do Team Ukyo xaponés, correspóndelle a terceira posición con 115 puntos, a 80 do líder Alberto Serrano (Caja Rural). Ademais, grazas ao seu segundo posto na Klassika Olot e ao sexto no Trofeu Joan Escolá, o xefe de filas do equipo olívico encabeza a xeral Elite do circuíto Grans Clàssiques que organiza a federación catalá.\nO outro corredor que esta tempada recalou no Vigo-Rías Baixas procedente do campo profesional tamén iniciou o 2021 exhibindo a súa calidade. O cántabro Miguel Ángel Fernández foi o terceiro mellor Elite na Aiztondo Klasikoa e os 100 puntos sumados na apertura da Copa de España outórganlle a sexta praza na clasificación RFEC. A marcadora flúor a completa Ander del Castaño con seis puntos e situado na 54ª posición da táboa individual.\nO calendario amateur, composto por 62 carreiras, non fixo máis que empezar. A seguinte cita para os ciclistas que dirixe Serrano chegará o 11 de abril co prestixioso Memorial Valenciaga en Eibar, a gran clásica guipuscoana que este ano festexa as súas vodas de ouro.\nTres de cada catro municipios da provincia, un total de 44, formalizaron a súa adhesión á rede “Ágora” de concellos pola recuperación do espazo público impulsada pola Deputación. Trátase dun proxecto do departamento de Mobilidade […]


Tan só aquel lugar\nAno tras ano, Pablo sempre volta ao mesmo lugar.\nDende crío aquel fora para el a súa casa, ese lugar onde todas os problemas parecían esvaecerse, aínda que só fora por unhas horas. Era o seu segredo, aquel lugar que ninguén coñecía e no cal Pablo podía disfrutar do ruído das follas das árbores e da tranquilidade da natureza.\nEse recuncho era como un oasis nun deserto, un pequeno terreo de zona verde no medio dun arborado bosque que cubría toda a escarpada montaña, e ao que Pablo se escapaba cada vez que podía, vixiando que ninguén o seguise e descubrise o seu pequeno paraíso.\nEl sempre se preguntaba o por que da complexidade das nosas vidas, esa tendencia que temos a buscar a complexidade nas cousas máis simples, esa tendencia que temos a preocuparnos por todo sen desfrutar o momento e a necesidade de ter todo baixo control cando moitas veces tan só deberíamos deixar que as cousas surxiran, seguisen o seu ciclo natural, sen máis.\nCada vez que ía a ese lugar sempre pensaba na vida de todos aqueles seres vivos que o rodeaban, que parecían inmóbiles, ausentes, pero que en realidade non eran así. Admiraba os seus coloridos, que parecían repartir felicidade e alegría, pero ante todo admiraba a súa xenerosidade, si, xenerosidade. Calquera podería pensar que Pablo non sabía o que decía, pero el tiña os seus propios argumentos.\nSendo conscientes ou non as plantas pode que sexan os seres vivos máis xenerosos do planeta, xa que apenas valoramos a función que estas realizan cando a existencia do resto dos seres vivos depende delas.\nO planeta ten un ciclo de vida natural, pero nel non entra a destrución que os seres humanos estamos a causarlle xa non ao medio, se non ás responsables da nosa supervivencia. Esta reflexión foi á que chegou Pablo cando na última visita que fixo ao lugar, atopou o seu recuncho, rodeado dun deforestado bosque, un deserto aillado de toda vida. Pablo non tivera unha vida fácil, porén, pese a todo o que pasara e sufrira, nunca fora capaz de soltar unha bágoa, ata agora.\nEsa situación superouno, coido que nese momento soltara todas esas bágoas que non soltara ata aquelas. Os seus segredos voaran á vez que a vida de todos aqueles seres vivos que os escoitaran.\nDende aquelas, Pablo decidiu que loitaría polas vidas de todos aqueles seres vivos, que se esvaeceron á vez que a parte da súa vida que el compartira con eles. Agora Pablo é profesor na universidade e comparte cos seus alumnos as súas reflexións, esperanzado de que haxa máis Pablos que axuden a loitar por o futuro de millóns de persoas que ignoran as súas reflexións.


Como ter unha vida familiar feliz? Os papeis que Deus asigna ós membros da familia | O que ensina a Biblia\nComo ter unha vida familiar feliz?\nQue se necesita para ser un bo marido?\nComo pode unha muller ser unha boa esposa?\nQue implica ser un bo pai?\nComo poden os fillos contribuír á felicidade familiar?\n1. Cal é o segredo para ter unha familia feliz?\nXEHOVÁ quere que a túa familia sexa feliz. Na Súa Palabra, a Biblia, Deus explica o papel que cada membro da familia debe desempeñar. Cando todos cumpren cos seus papeis seguindo estes consellos, obteñen bos resultados. Como dixo Xesús: “Ditosos máis ben os que escoitan a Palabra de Deus e a gardan” (Lucas 11:28).\n2. Que temos que recoñecer para que a nosa familia sexa feliz?\n2 Para que a nosa familia sexa feliz, temos que recoñecer que Xehová, a quen Xesús chamou “Noso Pai”, é o Creador da familia (Mateo 6:9). Tódalas familias existen grazas a El, polo que estamos seguros de que sabe ben o que as fará felices (Efesios 3:14, 15). Entón, que ensina a Biblia sobre o papel que cada membro da familia debe cumprir?\nDEUS CREOU A FAMILIA\n3. Como describe a Biblia o comezo da familia, e por que sabemos que así foi?\n3 Despois de crear os primeiros humanos, Adam e Eva, Xehová uniunos como marido e muller. Deulles un fermoso paraíso para vivir nel, o xardín de Edén, e díxolles que tivesen fillos. Xehová mandoulles: “Reproducídevos, crecede, enchede a terra” (Xénese 1:26-28; 2:18, 21-24). Isto non é un conto, xa que o mesmo Xesús demostrou que o relato da orixe da familia que lemos en Xénese é certo (Mateo 19:4, 5). Aínda que temos moitos problemas e, de momento, a nosa vida non é tal e como Deus se propuxo, a continuación veremos por que é posible que as familias sexan felices.\n4. a) Como pode contribuír cada un de nós á felicidade da súa familia? b) Por que é importante para a felicidade da familia estudar a vida de Xesús?\n4 Cada un dos membros pode contribuír a que a súa familia sexa feliz imitando o xeito en que Xehová demostra amor (Efesios 5:1, 2). Pero, como podemos imitar a Deus se nunca o vimos? Podemos saber como actúa grazas a que mandou o seu Fillo unixénito á Terra (Xoán 1:14, 18). Este fillo, Xesucristo, imitou tan ben ó seu Pai que velo e escoitalo a el era coma estar con Xehová e escoitalo (Xoán 14:9). Polo tanto, cando aprendemos acerca do amor que Xesús mostrou e o imitamos, podemos contribuír á felicidade da nosa familia.\nUN MODELO PARA OS MARIDOS\n5, 6. a) Como é un exemplo para os maridos o xeito en que Xesús trata a congregación? b) Que temos que facer para recibir o perdón dos nosos pecados?\n5 A Biblia indica que os maridos deben tratar a súa muller do mesmo xeito que Xesús trata os seus discípulos. Fíxate no mandato que dá a Biblia: “Homes, amade as vosas mulleres, coma tamén Cristo amou a Igrexa e se entregou por ela [...]. Así deben tamén os maridos ama-las súas mulleres coma os seus propios corpos. Quen ama a súa muller, ámase a si mesmo, porque ninguén odiou endexamais a súa propia carne senón que a mantén e aquece, como fai Cristo coa Igrexa” (Efesios 5:23, 25-29).\n6 O amor que Xesús demostrou ós seus discípulos é un magnífico exemplo para os maridos. Xesús “amounos ata a fin”, xa que deu a súa vida por eles aínda que os seus discípulos non eran, nin moito menos, perfectos (Xoán 13:1; 15:13). De xeito parecido, a Biblia insta ós maridos a que amen as súas mulleres e que non sexan ariscos ou bruscos con elas (Colosenses 3:19). Que axudará ó marido a aplicar este consello, incluso cando a súa muller cometa algún erro? Debería recordar os seus propios erros e o que el mesmo ten que facer para recibir o perdón de Deus. E que é? Perdoar a tódolos que lle fagan algún mal, incluída a súa muller. E ela debería facer o mesmo (le Mateo 6:12, 14, 15). Sen dúbida, un matrimonio de éxito é a unión de dúas persoas que saben perdoar.\n7. Que tiña en conta Xesús, e por que é isto un bo exemplo para os maridos?\n7 Os maridos fan ben en fixarse en que Xesús sempre demostraba consideración polo seus discípulos. Tiña en conta as súas limitacións e necesidades físicas. Por exemplo, nunha ocasión na que estaban cansos, díxolles: “Vide vós comigo a un lugar arredado, e descansade un pouco” (Marcos 6:30-32). As esposas merecen a mesma consideración. De feito, a Biblia descríbeas como “un ser máis feble” a quen tratar con coidado e delicadeza. Polo tanto, os maridos débenlles mostrar o “debido respecto”. Por que? Porque tanto uns coma outros recibirán o “don gratuíto da Vida” (1a Pedro 3:7). Os maridos deberían recordar que Deus valora a unha persoa pola súa lealdade a El, sexa home ou muller (Salmo 101:6).\n8. a) Como é que o marido que “ama a súa muller, ámase a si mesmo”? b) Que quere dicir que son “unha soa carne”?\n8 A Biblia afirma que o marido que “ama a súa muller, ámase a si mesmo”. Isto é así porque, tal e como dixo Xesús, ó casar, marido e muller chegan a ser “unha soa carne” (Mateo 19:6). Polo tanto só deben interesarse sexualmente un polo outro (Proverbios 5:15-21; Hebreos 13:4). Para conseguilo terán que ser xenerosos ó atender as necesidades do outro (1a Corintios 7:3-5). “Ninguén odiou endexamais a súa propia carne senón que a mantén e aquece”, lemos na Biblia. Polo tanto, o marido ten que amar a súa muller como a si mesmo, coidando dela en sentido físico e emocional, xa que renderá contas ante o seu cabeza, Xesucristo (Efesios 5:29; 1a Corintios 11:3).\n9. Que calidade de Xesús se menciona en Marcos 10:21, e por que os maridos deberían tratar así as súas mulleres?\n9 Xesús mostraba o cariño que sentía pola xente (Marcos 10:21). A súa tenrura resultáballe atractiva ás súas discípulas (Xoán 20:1, 11-13, 16). As esposas tamén necesitan que os seus homes sexan afectuosos e tenros con elas.\nUN EXEMPLO PARA AS ESPOSAS\n10. En que sentido é Xesús un exemplo para as esposas?\n10 Unha familia é unha organización que, para que marche ben, necesita un cabeza. Mesmo Xesús ten un cabeza. “A cabeza de Cristo é Deus”, tal e como “a cabeza da muller é o home” (1a Corintios 11:3). Como todos estamos sometidos a un cabeza, a submisión de Xesús a Deus é un magnífico exemplo para nós.\n11. Que actitude debería ter a esposa respecto ó seu marido, e que resultados podería ter a súa conduta?\n11 Os maridos son imperfectos e, polo tanto, moitas veces equivócanse e non son cabezas de familia ideais. Nestes casos, que debería facer a esposa? Non debería menosprezar o que fai o seu marido ou intentar pasar por riba del. A esposa fará ben en recordar que Deus valora moito que demostre un espírito agarimoso e tranquilo (1a Pedro 3:4). Cando se esforza por ter esta actitude é máis doado para ela demostrar suxeición, mesmo cando haxa problemas. Ademais, a Biblia indica que a muller debe respectar o seu marido (Efesios 5:33). Pero, que debe facer se el non acepta a Xesús como o seu cabeza? A Biblia sinala que a muller debe respectar a autoridade do seu marido porque “deste xeito, se algúns non cren na Palabra, sen necesidade de palabra ningunha poderanos gañar polo bo xeito de vida por respecto ó Señor” (1a Pedro 3:1, 2).\n12. Por que non está mal que a esposa exprese as súas opinións de xeito respectuoso?\n12 Cando a esposa ten unha opinión diferente á do seu marido, sexa el cristián ou non, non lle estará faltando ó respecto se a expresa con tacto. Como o punto de vista dela pode ser correcto, a familia beneficiarase se o marido a escoita. Por exemplo, nunha ocasión Abraham non estaba de acordo coa solución a un problema familiar que a súa esposa, Sara, lle propuxera. Pero Deus díxolle: “Fai o que Sara che di” (le Xénese 21:9-12). Por suposto, cando o marido toma unha decisión definitiva que non vai en contra das normas de Deus e a muller dálle o seu apoio, demostra que respecta a autoridade do seu marido (Feitos 5:29; Efesios 5:24).\nQue bo exemplo lles puxo Sara ás esposas?\n13. a) Que lles anima a facer ás esposas Tito 2:4, 5? b) Segundo a Biblia, cal é a opinión de Deus respecto á separación e ó divorcio?\n13 Cando cumpre co seu papel, a esposa faille moito ben á familia. Por exemplo, a Biblia dilles ás mulleres casadas que queiran “ós seus homes e ós seus fillos” e que sexan “asisadas, limpas, boas administradoras da casa, sumisas ós seus propios homes, para non desprestixia-la palabra de Deus” (Tito 2:4, 5). Cando unha esposa e nai actúa deste xeito, gaña o respecto e o amor da súa familia (le Proverbios 31:10, 28). Pero como o matrimonio é a unión de dúas persoas imperfectas, poida que en circunstancias extremas se chegue á separación ou ó divorcio. A Biblia permite a separación nalgúns casos, pero non debe tomarse á lixeira, xa que a Palabra de Deus di: “Que a muller non se separe do seu home” (1a Corintios 7:10, 11). As Escrituras só permiten o divorcio en caso de adulterio (Mateo 19:9).\nUN EXEMPLO PERFECTO PARA OS PAIS\n14. Como tratou Xesús os nenos, e que necesitan os fillos dos seus pais?\n14 Xesús tamén lles puxo o exemplo ós pais de como deben tratar os fillos. Nunha ocasión na que algúns intentaron evitar que uns nenos se acercasen a Xesús, el dixo: “Deixade que os nenos se acheguen a min; non llelo impidades”. Entón, segundo explica a Biblia, “abrazounos e bendiciunos” (Marcos 10:13-16). Vendo que Xesús apartou tempo para estar cos máis pequenos, non cres que deberías facer o mesmo cos teus fillos? Non chega con que lles deas as miguiñas do teu tempo, senón que necesitan que lles dediques unha cantidade considerable del. É importante que apartes tempo para ensinarlles, tal e como Xehová manda a tódolos pais (le Deuteronomio 6:4-9).\n15. Que poden facer os pais para protexer os seus fillos?\n15 Como o mundo é cada vez máis malvado, os fillos necesitan que seus pais os protexan daqueles que intentan facerlles dano, como os que buscan abusar sexualmente deles. Fíxate en como protexeu Xesús os seus discípulos, ós que cariñosamente chamou “meus fillos”. Cando o arrestaron, pouco antes de morrer, preocupouse de que puidesen escapar (Xoán 13:33; 18:7-9). Se es pai, necesitas estar alerta ós intentos do Demo de facerlles dano ós teus pequenos. Anticípate ós seus ataques e advírtelles dos perigos (1a Pedro 5:8). * Os nenos nunca estiveron tan ameazados física, espiritual e moralmente.\nQue poden aprender os pais do xeito en que Xesús tratou os nenos?\n16. Que poden aprender os pais do xeito en que Xesús reaccionaba ante as imperfeccións dos seus discípulos?\n16 A noite xusto antes de que Xesús morrese, os seus discípulos discutiron sobre quen deles era o máis importante. Xesús, en vez de enfadarse con eles, corrixiunos amorosamente con palabras e co seu exemplo (Lucas 22:24-27; Xoán 13:3-8). Se es pai, como podes imitar a Xesús cando tes que corrixir os teus fillos? É certo que ás veces terás que reprendelos, pero sen excederte e nunca con rabia. Non deberías falarlles de xeito desconsiderado coma os que “falan a estocadas” (Xeremías 30:11; Proverbios 12:18). A disciplina debería impartirse de tal xeito que o rapaz vexa que era o mellor para el (Efesios 6:4; Hebreos 12:9-11).\nUN MODELO PARA OS FILLOS\n17. Como puxo Xesús un exemplo perfecto para os fillos?\n17 Poden tamén os fillos aprender de Xesús? Por suposto que si. Co seu exemplo, mostroulles que deberían obedecer ós seus pais. Xesús mesmo dixo: “Falo do que o Pai me ensinou”. E engadiu: “Eu fago sempre o que a El lle agrada” (Xoán 8:28, 29). A Biblia mándalles ós fillos que sexan obedientes ós seus pais, tal e como tamén Xesús foi obediente ó seu Pai (le Efesios 6:1-3). Fíxate en que, sendo un neno perfecto, Xesús foi obediente ós seus pais humanos, Xosé e María, aínda que eran persoas imperfectas. Seguro que isto contribuíu á felicidade da familia (Lucas 2:4, 5, 51, 52).\n18. Por que obedeceu Xesús sempre o seu Pai, e a quen fan felices os nenos que obedecen os seus pais?\n18 De que maneiras poden os fillos ser coma Xesús e facer felices a seus pais? Unha maneira é obedecendo. Aínda que ás veces lles custe, é o que Xehová quere que fagan (Proverbios 1:8; 6:20). Xesús sempre obedeceu a seu Pai, mesmo en circunstancias difíciles. Nunha ocasión en que tiña que facer algo moi difícil que o seu Pai lle mandara, Xesús dixo: “Arreda de min este cáliz [o que lle mandara facer]”. Non obstante, Xesús fixo o que Deus lle pedira porque entendía que seu Pai sabía que era o mellor (Lucas 22:42). Os fillos que aprenden a ser obedientes fan felices tanto ós seus pais coma ó seu Pai celestial, Xehová (Proverbios 23:22-25). *\nEn que deberían pensar os rapaces cando se enfronten a tentacións?\n19. a) Como tenta Satán os máis novos? b) Como lles afecta ós pais a mala conduta dos seus fillos?\n19 Satán tentou a Xesús, e seguro que tamén vai tentar os máis novos para que fagan o que está mal (Mateo 4:1-10). Por exemplo, o Demo usa a presión dos compañeiros, que pode ser moi difícil de resistir. Que importante é que os rapaces eviten as malas compañías, verdade? (1a Corintios 15:33) A filla de Xacob, Dinah, pasou por moitas porque se fixo amiga daqueles que non adoraban a Xehová (Xénese 34:1, 2). Pensa, por exemplo, en canto sofre unha familia cando un dos seus membros comete inmoralidade sexual (Proverbios 17:21, 25).\n20. Que debemos facer para que a nosa familia sexa feliz?\n20 É máis fácil superar os problemas cando se aplican os consellos da Biblia. Este é o segredo dunha vida familiar feliz. Polo tanto, esposos, amade as vosas mulleres e tratádeas como Xesús tratou a congregación. Esposas, respectade a autoridade dos vosos homes e seguide o exemplo da muller xeitosa de Proverbios 31:10-31. Pais, educade os vosos fillos (Proverbios 22:6). Non esquezades gobernar ben a vosa casa (1a Timoteo 3:4, 5; 5:8). Fillos, obedecede os vosos pais (Colosenses 3:20). Non esquezamos que ninguén é perfecto, todos nos equivocamos. Polo tanto, sexamos humildes e pidámonos perdón uns ós outros.\n21. Que marabilloso futuro temos por diante, e como podemos desfrutar dunha vida de familia feliz xa dende agora?\n21 A Biblia é unha fonte de valiosos consellos e instrucións para as familias. Ademais, fálanos do novo mundo de Deus e dun paraíso na Terra que estará cheo de persoas que adoran a Xehová (Apocalipse 21:3, 4). Que marabilloso futuro temos por diante! Pero xa dende agora podemos desfrutar dunha vida de familia feliz se aplicamos os consellos de Deus que atopamos na súa Palabra, a Biblia.\n^ par.15 Podes atopar axuda sobre como protexer os rapaces no capítulo 32 do libro Aprendamos del Gran Maestro, publicado polas Testemuñas de Xehová.\n^ par.18 Un fillo pode desobedecer ós seus pais só no caso de que estes lle pidan que faga algo en contra do que Deus quere (Feitos 5:29).\nOs maridos deben querer as súas mulleres como a eles mesmos (Efesios 5:25-29).\nAs esposas deben querer a súa familia e respectar os seus homes (Tito 2:4, 5).\nOs pais deben amar, educar, e protexer os seus fillos (Deuteronomio 6:4-9).\nOs fillos deben obedecer os seus pais (Efesios 6:1-3).\nDescobre como esta ocasión che pode axudar a achegarte máis a Deus e a estreitar os lazos familiares.


A familia dos Tartarouchos: Venres dos cinco sentidos: olfato · Five senses Friday: smelling\nVenres dos cinco sentidos: olfato · Five senses Friday: smelling\n- O purín, si señores, é que a primavera por estes lares tamén ole a purín, e sempre me esquezo ata que chega o cheiriño ó meu nariz. :D Non é de todo malo, porque é primavera e son posiblemente os primeiros días de sol e calor, mmmmm.\n- A caca de bebé, co seu cheiro a manteiga, sei que non soa agradable, pero de verdade que arrecende, polo menos no meu cerebro de nai puérpera, é un cheiro nada menos que delicioso.\n- O pan da casiña recén feito.\n- O bechamel que fai o Moucho un domingo.\n- O cheiro do andar de enriba quentado todo o día pola calor do sol.\n- Como ole o baño pola mañá cando me ergo despois de terse duchado o Moucho.\n- A cabeciña da Z. recén lavada, e a caluga da L. sen lavar :)\nPasounos Os Tartarouchos en 11:49\nEtiquetas: 5 sentidos, pensamentos\nlin martes, 29 de junio de 2010, 16:38:00 CEST


Sporting Pontenova: 2ª Autonómica: O Sporting deixase remontar e volver a caer en Mondoñedo ante un rival directo\n2ª Autonómica: O Sporting deixase remontar e volver a caer en Mondoñedo ante un rival directo\nSegunda derrota consecutiva do Sporting Pontenova, que volve a quedarse nunha situación complicada. E máis porque o rival era un dos que están pelexando polos mesmos obxetivos, o Mondoñedo do ex-sportinguista Noly. Os de Moirón foron superiores nos primeiros 60 minutos de partido, e chegaron incluso a adiantarse co primeiro gol de Rañón como gualdinegro. Pero a partir dese momento viñéronse abaixo e o Mondoñedo conseguiu darlle a volta ó marcador para finalizar impoñéndose por 2-1.\nPresentábase o Sporting no campo Viñas da Veiga de Mondoñedo lastrado polas numerosas baixas, o que provocaba a presencia na convocatoria dos xuveniles Catalin, Picota, Miguel Camiño e Arango. Aínda así, Moirón non tivo problemas para confeccionar un once de garantías que foi capaz de sobrepoñerse ás ausencias de Xoel, Jorge, Maqueto, Otto, Carlos e Leivas, pois os pontenoveses mostráronse serios e foron superiores durante gran parte da contenda. No primeiro tempo as ocasión sucedéronse en ambas porterías, pero sen ningún equipo capaz de erixirse como dominador absoluto. Sen embargo, os visitantes parecían un pouco máis asentados e mostráronse firmes en defensa e activos en ataque, sobretodo por parte de tripla Fran-Rañón-Javín. Pola banda esquerda Puente tivo menos profundidade que os demáis, pero aínda así mostrouse participativo aínda que sen sorte nas súas accións. Incluso viu unha amarilla por unha forte entrada a un xogador rival. Na portería, César cumpliu sen problemas nos achegamentos do equipo mindoniense, que aínda sen ser demasiados levaron perigo en contadas ocasións. A máis perigosa, un balón que se lle escapou ó meta pontenovés e que non se colou por poucos centímetros. Na outra área, o Sporting seguía rondando pero sen acerto de cara a porta. A banda dereita era a máis activa no ataque pontenovés, pero as internadas de Fran e os centros de Javi non atoparon rematador. Manu tamén tivo unha boa ocasión que acabou desviando un defensor local, e Javín tamén gozou de algunha oportunidade pero non foi capaz de romper a mala racha de cara a porta. Visto o pouco acerto en ambos bandos, ó descanso chegouse co marcador sen estrear.\nNo segundo tempo parecía que o Sporting saía un pouco máis dormido, pero co paso dos minutos foise entonando e volveulle a coller o ritmo ó partido. Nese tempo César tivo tempo de lucirse cunha gran parada nun disparo que parecía que sería o primeiro da tarde. Pero a reacción dos de Moirón non puido ser mellor. Ós 10 minutos deste segundo acto, tras un fallo no despexe do porteiro local, o balón chégalle a Rañón e éste, dende 25 metros, non o pensa e consegue facer o primeiro a porta vacía. Primeiro gol do atacante coa camiseta gualdinegra no seu terceiro partido. Importantísimo o gol para o Sporting, que conseguía adiantarse nun partido clave para fuxir da parte perigosa. Pero este tanto foi un punto de inflexión no encontro e a partir dese momento o campo foise inclinando pouco a pouco hacia o campo do Mondoñedo. Aínda asi, Manu tivo unha ocasión moi clara para facer o segundo pouco despois, pero o seu disparo marchouse moi alto logo de botarlle o balón no momento do golpeo. Os pontenoveses terían que pelexar moito para aguantar o marcador, pero as súas aspiracións sufriron un revés mediado o segundo tempo, co empate do Mondoñedo. Nun balón cara a banda dereita do ataque local, Villy e Gene non se entenden á hora de tapar os espacios e propician a superioridade dos xogadores rivais, que só teñen que fiar unha triangulación perfecta que remata cun pase da morte e co gol da igualada. Volvía a estar todo como o principio, e tocaba recuperarse do mazazo. Pero aínda sería máis grande minutos despois. Córner para os locais, e logo dun fallo na marcaxe, o ex-gualdinegro Noly recibe só no punto de penalti, acomódase o balón e dispara poñendo o esférico na escadra da portería de César. Dábanlle a volta así ó marcador os da cidade diocesana, e agora tocáballe ó Sporting volcarse na busca de saír con algún punto do Viñas da Veiga. Xa con Picota e Catalin aportando frescura no céspede, os de Moirón apretaron durante moitos minutos. Fran tivo a ocasión máis clara para a igualada, pero logo de plantarse diante do porteiro o seu disparo marchouse fóra por pouco. Catalin, Javín ou Rañón tamén gozaron de oportunidades, pero o marcador non se moveu e os pontenoveses marcharon de vacío na súa visita a Mondoñedo.\nTras esta derrota, o Sporting segue fóra dos postos de descenso a expensas do que fagan Bonxe e Roupar nos seus partidos aplazados. As posicións tranquilas atópanse agora a 3 puntos, e o equipo que marca o límite con elas é o Meira. O próximo compromiso será o próximo sábado na Mina ante un dos "gallitos" da categoría, o Alfoz, situado na terceira posición. O encontro celebraráse ás 4 da tarde.


Cespa deixou onte sen recoller os residuos dos contenedores da plaza das Viñas en Arteixo — EL NOTICIERO DE ARTEIXO\nMartes, 26 de septiembre de 2017 | Leída 35 veces\nCespa deixou onte sen recoller os residuos dos contenedores da plaza das Viñas en Arteixo\nO concello de Arteixo remitirá unha nova queixa oficial o Consorcio das Mariñas polos constantes incumplimentos da empresa privada, que acumula unha longa lista de malas prácticas que incluen o mal olor de contenedores pola falta de limpeza e as roturas dos mesmos, o que provoca que os líquidos lixiviados acaben na rúa. Outro dos incumprimentos pasa por non acudir os dous días de recollida semanais nas áreas rurais, que en ocasións so teñen un día de recollida semanal dos seus residuos…\nO concello de Arteixo remitirá unha nova queixa o Consorcio das Mariñas para que obrigue a Cespa o cumplimento do contrato de recollida das basuras, polo que os veciños de Arteixo abonan o consorcio cerca de 2,7 millóns de euros anuais. Onte deixaron sen recoller os residuos na praza das Viñas, sita no núcleo urbano de Arteixo, o que se suma a unha longa lista de incumplimentos no servicio por parte de Cespa, que aparecen reflexados en anteriores queixas do concello o consorcio, como son o mal estado dos contenedores, tanto no que atinxe a limpeza (o que provoca malos olores) ou as roturas dos mesmos contenedores, que provocan que os líquidos lixiviados dos residuos acaben nas rúas. Outra das queixas do concello de Arteixo é o incumplimento nas zonas rurais dos dous días de recollida de residuos que hai por contrato, posto que en ocasións os camións de recollida so pasan un día a semana.\nO concello non ve xustificado que unha empresa privada que cobra a nove concellos o recibo da basura máis caro de Galicia (126 euros) ofreza un servicio tan deficiente. O concello de Arteixo extende esta opinión o funcionamiento da xerencia do consorcio, que ten practicamente como única actividade continua controlar a recollida dos resioduos, e, sen embargo, non é capaz de acadar neste servicio uns mínimos niveis de calidade, xa sexa en canto a propia actividade de recollida diaria ou os niveles de reciclaxe, posto que unha gran parte dos residuos do consorcio estanse tirando en vertedoiros a ceo aberto, cos conseguintes perxuicios medioambientais.\nPor outra banda, o concello de Arteixo continuara o proceso para convertir en público un servicio agora privado. Tras licitar o material necesario para municipalizar o servicio de recolliida de residuos no 2018 (compra de contenedores e camións), o concello aprobará un concurso público de empleo aberto a todos os cidadáns para dotar os 26 postos de traballadores municipais necesarios para asumir o servicio de recollida de residuos. Tamén baixará o recibo dos 126 euros anuais actuais a cen euros ou menos.\nO novo plan de residuos de Arteixo propón a recollida nun modelo de cinco fraccións, que estarán físicamente situadas en isletas de cinco contenedores -será o primeiro concello en Galicia que o fai-, que servirán para distribuir os residuos en orgánicos, papel-cartón, vidrio, envases lixeiros e a denominada fracción resto, que incluirá os residuos que non entren nos descritos anteriormente o aqueles que non foran separados. Esta aposta do concello de Arteixo reforzarase coa recollida selectiva e específica cun sistema de porta a porta para o comercio e a hostelería.


Denuncian a falta de ventilación nas aulas do Conservatorio Superior de Música da Coruña - 21 Noticias\nA deputada do BNG, Mercedes Queixas, asina unha proposición non de lei a medio da cal insta a Xunta de Galicia a que arranxe a falta de ventilación nas aulas do Conservatorio Superior de Música da Coruña.\nO problema deriva do feito de as xanelas do edificio seren moi estreitas e, aínda por riba, teren un escaso ángulo de abertura.\nA falta de ventilación é, en condicións normais, un atranco para o óptimo desenvolvemento da actividade económica, mais en plena pandemia se torna nun auténtico problema de saúde pública, “nun risco evidente e inadmisíbel para profesorado e alumnado”, subliña Mercedes Queixas.\nUnha situación semellante á descrita presénta o Conservatorio Profesional de Música Manuel Quiroga de Pontevedra. Nese caso unha iniciativa do BNG acadou o apoio de todos os grupos da Cámara. Queixas confía en que esta proposición non de lei “obteña tamén o mesmo respaldo”.\n« Una guía para la dispensación de los autotest de anticuerpos de la COVID-19 en farmacias (Vídeo)\nGalicia mantense firme na súa postura en contra de incrementar a protección do lobo »


Vieiros: Galiza Hoxe - Rajoy prognostica que o domingo a dereita vai dar "unha tunda histórica"\nAmósanse seguros dos 38 escanos\nRajoy prognostica que o domingo a dereita vai dar "unha tunda histórica"\nNun cambio de estratexia, o líder do Partido Popular español apareceu en Redondela moi medrado, asegurando que nacionalistas e socialistas "levan catro anos perdendo o tempo".\nRedacción - 18:06 24/02/2009\nTags: BNG Galiza2009 Mariano Rajoy PP PPdeG PSdeG Redondela\nO presidente do Partido Popular, o pontevedrés Mariano Rajoy, exerceu este martes de entroido de profeta na súa terra, participando nun mitin en Redondela, no que, amosándose moi seguro, prognosticou a vitoria total do candidato do PPdeG, Alberte Núñez Feijoo.\nRajoy asegurou que o vindeiro 1 de marzo, o PPdeG halle dar a PSdeG e BNG, "unha tunda da que se han lembrar o resto dos seus días", subliñando que, ao seu ver, o bipartito "fixo da ineficacia e a incompetencia" o seu "sinal de identidade".\nApelando á crise económica, prognostica 38 escanos para o PPdeG\nA seguir, Rajoy, que estaba en Redondela só, sen a compañía de Feijoo -que se atopaba en Pontevedra, presentando as súas propostas en materia de deporte-, tamén augurou que o PPdeG gañará as eleccións galegas, "con máis de 38 escanos", porque socialistas e nacionalistas "levan catro anos perdendo no tempo". Nesta liña, quixo sinalar que cando o bipartito chegou ao poder, en 2005, "creábanse empregos todos os días e había crecemento económico", mentres que arestora acontece "xusto o contrario".\nFronte ao bipartito, Rajoy asegurou que o seu candidato, Alberte Núñez Feijoo, "abordará a crise en serio", xa que prometeu "un Goberno que respecte a xente". Falou da "necesidade" de ser "austeros" neste tempo de crise e criticou que haxa "pemes e autónomos a pasalo mal" en Galiza, mentres "se oe falar de automóbiles coma os de Obama ou de cadeiras de 2.300 euros", o que, segundo o líder popular, "é unha falta de respecto ao contribuínte".\nCríticas a Quintana e repaso ao "conflito lingüístico"\nRajoy tamén se referiu ao mitin desenvolvido polo BNG en Oia, acusando ao candidato do BNG, Anxo Quintana, de ter "enganado" a un grupo de pensionistas para levalos ao acto, segundo dixo, e "soltarlles o rollo", cando estes ían "cara un xantar de Entroido a Portugal".\nTamén criticando a xestión de Quintana, o líder popular prometeu a posta en marcha da Lei de Dependencia, e, a seguir, volveu facer fincapé no que denominou "conflito lingüístico". Segundo Rajoy, o seu partido non quere este tipo de conflitos, e sinalou que "en Galiza a xente sempre falou o que lle deu a gana". Porén, defendeu o dereito dos pais e nais e escoller a lingua na que se eduquen os seus fillos, o que se traduciría nunha segregación de alumnos nos centros.\n1.11/5 (9 votos)\nRajoy con Feijoo, nun mitin en Pontevedra / Flickr: PPdeG\nOs asistentes ao mitin no que Rajoy acompañou a Feijoo, en Pontevedra / Flickr: PPdeG


Redacción | Xoves, 7 de Xaneiro de 2021, 16:12\nO alcalde de Ourense, Gonzalo Pérez Jácome, tende de novo a man aos que foron os seus socios de goberno despois de que a Xustiza arquivase provisionalmente a causa polas supostas "doazóns forzosas" en DO.\nPolo momento, desde os populares gardan distancia e evitan responder o ofrecemento de Jácome.\nO alcalde de Ourense, Gonzalo Pérez Jácome, trasladou ao PP --os populares habíanse apartado do goberno local tras as denuncias por supostas irregularidades que realizaron edís críticos de Democracia Ourensá-- que ten a porta aberta para volver cogobernar "mañá mesmo", aínda que tampouco se pechou a pactar co resto de formacións.\nAsí se pronunciou, nunha comparecencia ante os medios, despois de transcender esta semana o auto xudicial que arquiva provisionalmente a investigación das súas supostas irregularidades na xestión económica e subvencións da súa formación, Democracia Ourensá (DO).\n"Todos estades aquí para a pregunta principal de se imos permitir que o Partido Popular volva gobernar connosco. E a pesar de que exerceron contra min a presunción de culpabilidade, nós estamos aquí pola cidadanía e somos profesionais, estamos abertos a que o Partido Popular incorpórese ao grupo de goberno", asegurou.\nDo mesmo xeito, declarou que cogobernaría "igual que antes de que pasase todo isto" --en referencia á investigación das supostas irregularidades das contas de DO que foron as causa que o Partido Popular alegou para romper a coalición---. O que "se ten que buscar é solidez", subliñou Jácome, para engadir que "tampouco" ten "problema en pactar con Cidadáns, PSOE ou BNG".\nCon todo, Jácome sinalou que o ofrecemento de regreso "mañá mesmo" ao Partido Popular débese a que "o ten moi difícil e está agora mesmo nunha situación de fraqueza", descartando a posibilidade da moción de censura xunto co Partido Socialista. "O Partido Popular ten interese na Alcaldía e o Partido Socialista tamén e é un debido a que non se regala", advertiu.\n"NON HOUBO SORPRESA"\nArquivadas as investigacións das contas de DO apelou á resolución do auto xudicial que arquiva de forma temporal a investigación das contas de DO aseverando que "non houbo sorpresa" no sobresemento.\n"Demóstrase que non tiñan base ningunha", afirmou, en referencia ás denuncias dos críticos de Democracia Ourensá e dun asesor. "Xa o dicía eu cando aseguraban que iría ao cárcere, a min non me ían nin a chamar a declarar porque non hai nada", dixo.\nA pesar diso, admitiu que temía que "usasen falsos testemuños". "Pero o auto deume a razón, supoño que o bufete debería devolver o diñeiro ao Partido Popular", contrapuxo.\n"Ou O PP QUERÍA DEIXARSE LEAR Ou SON INEPTOS"\nAs críticas do Presidente de Democracia Ourensá foron especialmente dirixidas a Miguel Caride, portavoz dos críticos do partido e avogado de profesión.\n"Como pode un avogado mentireiro chegar a lear ao partido máis importante, xunto co Partido Socialista, de España? Ou o PP quería deixarse lear ou son uns ineptos", apuntou Jácome.\nA pesar diso, reiterou que as portas da Casa do concello ao Partido Popular da abriríanse mañá mesmo pero puxo en dúbida ese regreso, opinando que o Partido Popular non entrará nesa coalición por tácticas electorais. "É o máis susceptible de entrar ao goberno pero pensan máis en estratexias electorais que no ben da cidade", reflexionou.\nO ofrecemento ao Partido Popular non foi trasladado directamente, segundo precisou. "Saben que seguimos abertos porque a nosa palabra hoxe é a mesma que fai sete días e que hai 14 días", dixo e engadiu que, con independencia do que ocorra, a capacidade de xestionar o Concello non está en dúbida. "Entre os tres edís soubemos reconducir marabillosamente", sentenciou.\nAínda que o Partido Popular se regresase ao goberno municipal, a coalición non sumaría os 14 apoios necesarios para a maioría absoluta sen os críticos de Democracia Ourensá polo que, preguntado por se aceptaría tamén a súa volta ao equipo de goberno, o alcalde manifestou "estamos completamente abertos a que voten connosco".\n"Mentres sigan no grupo municipal Democracia Ourensá--- onde regresaron tras anular unha xuíza a suspensión--- terán que andarse con moito coidado porque se rompen a disciplina de voto poderían volver ser declarados tránsfugas", recalcou.\nAdemais, o pasado mes de outubro o rexedor municipal aseguraba que Democracia Ourensá iniciara "un procedemento case xudicial" no que no prazo de tres meses Miguel Caride "case con total seguridade tería que deixar de ser deputado, apelando a que a xustiza o protexía na súa acta de concelleira pero non na Deputación".\n"Perderá o seu cargo e no seu lugar terá que ir a segunda persoa da lista que son eu", afirmara.\nAo 7 de xaneiro a segunda vicepresidencia da Deputación segue vacante pero Gonzalo Pérez Jácome afirmou esperar novidades pronto e sentenciou que, de non fallar ao seu favor, recorrerá ao Tribunal Supremo.\n"O cargo podería tardar 4 meses máis pero pasará pronto porque a Federación Española de Municipios e Provincias propón que os partidos poidan botar as representacións indirectas como é a da Deputación Provincial de Ourense, iso vaise a lexislar pero de non ser así segue habendo un baleiro legal e sentará xurisprudencia", resolveu.


Un maxestoso castelo cun xardín único\nO castelo de Soutomaior é a perla do patrimonio fortificado das Rías Baixas. Testemuña de batallas, intrigas, loitas de poder entre familias nobres, disputas familiares e visitas de grandes personalidades, ao longo da súa historia viviu épocas de grandeza e tamén de ruína. Hoxe este maxestoso recinto, situado ao fondo da ría de Vigo, brilla en todo o seu esplendor e está chamado a converterse nun referente turístico internacional.\nE se o castelo é monumental e extraordinario non o é menos o Xardín de Excelencia Internacional, de gran beleza e prestixio, no que destacan árbores centenarias e unha colección de camelias sumamente valiosa. Varias sendas permiten coñecer a fondo a súa gran riqueza botánica.\nA fortaleza, cunha orixe que remonta ao século XII e á que se engadiu un palacio neogótico no XIX, vive unha nova época dourada. A musealización do interior, con tecnoloxías para expor de forma amena e creativa as súas características, figuras vinculadas e importancia no territorio, supón un salto cualitativo no atractivo dun recinto xa de seu impoñente.\nOculta ao fondo da ría de Vigo para evitar as invasións por mar, emerxe esta fortaleza que harmoniza historia e beleza paisaxística\nDetrás dos seus muros habitaron personaxes coma Pedro Madruga, clave na Galicia do século XV, que algúns estudos sitúan como o verdadeiro Cristóbal Colón; ou María Vinyals, escritora e pioneira da defensa das mulleres nun tempo –finais do século XIX e principios do XX-, no que estaban condenadas a un papel sometido.\nOculta ao fondo da Ría para evitar outrora as invasións por mar, e situada nun enclave estratéxico para controlar as comunicacións entre Galicia e o norte de Portugal, emerxe esta fortaleza, propiedade da Deputación de Pontevedra, que harmoniza patrimonio histórico e beleza paisaxística. Convidámosvos a percorrela e introducirvos na historia da provincia. belleza paisajística. Os invitamos a recorrerla y adentraros en la historia de la provincia.


Cortegada e Thetrend Social amplían o seu acordo - Canal Rías Baixas\nVILAGARCÍA> A Agrupación Deportiva Cortegada e Thetrend Social fixeron pública a renovación do seu contrato de patrociono. O novo acordo contempla a ampliación do patrocinio ós conxuntos de base e o cambio na denominación do primeiro equipo, que pasará a chamarse Feel Cortegada.\nO Thetrend Cortegada será historia trala fase de ascenso desta fin de semana. Non é que o club desapareza, senón máis ben todo o contrario. A empresa patrocinadora, Thetrend Social, decidíu que o equipo leve na 2012/13 o nome dunha das súas marcas filiais, Feel. Polo que o vindeiro ano o primeiro equipo pasará a chamarse Feel Cortegada.\nUn patrocionio que farase extensible ós conxuntos de base. A data elexida para esta presentación recalca o compromiso do patrocinador co club, que di que suceda o que suceda na fase, seguirá co Cortegada. Unha grandísima nova para o conxunto vilagarcián que ata boa parte do seu orzamento para a temporada que ven.\nPese á presencia de Pepe Vázquez e Montse Gilabert, na rolda de prensa non se falou do aspecto deportivo e dos encontros da fase. Sí que se pensa dende o club na posibilidade de que o equipo ascenda un ano despois de ter renunciado á praza na máxima categoría. A decisión non está tomada aínda e se hai que facelo será con responsabilidade e coherencia.\nA partir de agora o baloncesto e as xoxgadoras son as que acapararán o protagonismo. O xoves arranca a fase, cun encontro en horario matutino, ás 10:45, ante un rival ben coñecido e complicado de batir, o Coelbi Bembibre.\nArtigo anteriorOs vilagarciáns cren que con civismo non sería mester a ordenanza\nSeguinte artigoA FEB estuda cambiar o formato de competición


COMISION DE DESPOBOACIÓN DA FEMP - Concello de A Cañiza\nCOMISION DE DESPOBOACIÓN DA FEMP\nData de publicación: 08 de marzo de 2019\nO Alcalde volve a defender os intereses do rural galego na Comisión celebrada o pasado 7 de marzo na sede da FEMP en Madrid\nMiguel Domínguez asistiu o pasado xoves, 7 de marzo, en Madrid á última reunión desta lexislatura da Comisión de Despoboación da Federación Española de Municipios e Provincias á que pertence dende que fora designado o 15 de abril de 2016 xunto con outros 24 representantes de Concellos de todo o territorio nacional, presidentes de deputacións e senadores.\nXunto con outro alcalde galego, Miguel Domínguez representou e defendeu os intereses de todos os concellos de menos de 5500 habitantes. En total máis de 4.700 municipios en toda España en risco de despoboación.\nSegundo manifestou o Alcalde “como representante dos concellos galegos foi para min unha honra participar nunha comisión na que aparcamos as diferencias de partidos para traballar conxuntamente nun problema que nos afecta a todos e que debe ser tratado a nivel estatal”.\nUnha comisión na que se traballou para aprobar 79 medidas que deben aplicarse urxentemente por parte de todas as administraciones para tratar de frenar a despoboacion.\nDurante estes anos de traballo na Comisión, o Alcalde transmitiu a súa preocupación pola despoboación que sufre o rural e as posibilidades reais de frear esta tendencia, xa que o reto demográfico é un asunto de Estado que precisa do acordo de todas as forzas políticas co obxectivo de poñer en marcha medidas efectivas que poidan remediar a situación que viven moitas zonas de España como A Cañiza.


Luz verde para a recuperación do xacemento de Lavandeiras\nAta hai pouco non se tiña constancia da existencia do xacemento arqueolóxico bautizado como Lavandeiras, no termo municipal de Xove, que foi descuberto durante os traballos de construcción da vía de altas capacidades Costa Norta.\nPero unha vez descuberto, tocaba poñelo en valor. Por iso a Xunta acaba de licitar unha obra para retirar o recheo sobre o xacemento que contará cun orzamento de 212.300. O obxectivo do contrato é a retirada de entorno a 13.000 metros cúbicos de terra acumulada sobre o xacemento de Lavandeiras e o restablecemento ao seu estado inicial da superficie. De xeito complementario, durante estes traballos realizarase un estudo arqueolóxico máis en profundidade\nComo resultado da investigación arqueolóxica realizada dedúcese que o xacemento presenta unha estrutura arquitectónica prehistórica de planta circular (henge) e cuxa cronoloxía se remonta, cando menos, á Idade do Bronce tardía.


» «Quítannos os recursos, quítannos a vida», artigo de Alba Barcia\nAlba Barcia é educadora infantil con estudos de pedagoxía e Responsable da Asemblea de Mulleres de Galiza Nova en Compostela.\nA loita contra a violencia de xénero é unha das grandes vítimas do sistema capitalista e patriarcal. Nos últimos anos fomos testemuñas do desmantelamento das políticas sociais, especialmente as centradas na loita contra a violencia de xénero, poñendo así en perigo a vida das mulleres. Na Galiza sufrimos unha dobre opresión: a opresión do estado español e a opresión do sistema patriarcal.\nA incapacidade e falta de ferramentas de autogoberno debido ao encaixe de Galiza no estado español e derivada da dependencia colonial fan que os centros de decisión política se atopen cada vez máis afastados, non só xeograficamente, senón da realidade da sociedade galega e dos seus movementos sociais. Isto non supón máis que a anulación do feminismo galego e a colocación de muros perante as reivindicacións deste movemento transformador, impedindo un avance na toma de conciencia social e tamén de medidas, que para o caso que nos ocupa, protexan a vida das mulleres.\nA “demolición” de servizos coma o Quérote por parte do goberno do Partido Popular supuxo un duro golpe para as mulleres e o colectivo LGBT. Esta rede de centros na Galiza era un proxecto que ofrecía un espazo de asesoramento, no cal as persoas novas podían obter información sobre cuestións que lles preocupasen no eido da saúde sexual e a planificación familiar.\nO estado debe garantir a seguridade e desenvolvemento integral das persoas, debe tomar medidas preventivas a través de políticas de igualdade a prol dos dereitos das mulleres e prevención da violencia patriarcal.\nOs aloxamentos de emerxencia para mulleres vítimas de violencia machista sufriron un ataque constante. Sen este servizo, as mulleres vense sen posibilidade algunha de abandonar o espazo no que están a ser violentadas. Debemos ter en conta pois, que estas mulleres sofren unha dependencia extrema – na maior parte dos casos- a nivel económico da súa parella maltratadora. É vital que se fagan políticas sociais que fomenten un emprego digno para que estas mulleres poidan atopar saída a súa situación, a par da creación dunha rede de axuda, formación, apoio psicolóxico e respaldo económico. O estado debe garantir a seguridade e desenvolvemento integral das persoas, debe tomar medidas preventivas a través de políticas de igualdade a prol dos dereitos das mulleres e prevención da violencia patriarcal.\nVimos de presenciar en Ourense un proceso de desmantelamento da área de Igualdade por parte do Goberno de Democracia Ourensana, marca blanca continuísta das medidas do PP, tras anos de desleixo na participación do Concello no protocolo VioGen, sen efectivos e sen recursos para levar adiante as tarefas que as mulleres que poñen as súas vidas nas súas mans, precisan. Denunciamos pois, as políticas reaccionarias, irresponsables e cobardes que se están tomando con respecto a un protocolo extremedamente necesario.\nÉ a nosa responsabilidade como militantes nacionalistas loitar contra a discriminación das oprimidas na sociedade galega. Non podemos ficar caladas ante estas agresións. Loitemos por unha Galiza feminista, que nos permita vivir nunha sociedade mellorada fóra da ditadura do patriarcado e da dependencia colonial dun estado opresor que nos está a espoliar. Queremos unha atención pública e uns recursos que garantan o benestar das mulleres.\nCon isto, facemos un chamamento a sumarse á concentración convocada pola Marcha Mundial das Mulleres na Praza Maior de Ourense, este Venres ás 19h. Daremos respostas nas rúas e dirixirémonos ás administracións a fin de pór fin a este atentado contra os dereitos das mulleres.\nMuller, loitemos pola nosa liberación nunha Galiza ceibe!\ndemocracia ourensanaigualdadeviolencia de xénero


Convenio Colectivo de Limpeza de Edificios y Locales de A Coruña\n2019/08/01 BOP LA CORUÑA 144 R. SALARI\nActualizacion: 2019/08/01 BOP LA CORUÑA 144 - R. SALARI\nConvenio Colectivo de Limpeza de Edificios y Locales de A Coruña de ámbito Provincial. Última actualización a: 2019/08/01. Vigencia de: 01/01/2016 a 31/12/2018. Duración Tres Años. Última publicación en BOP LA CORUÑA 144 del tipo: R. SALARI\nCONVENIO COLECTIVO (BOP Número 56 – Jueves, 23 de marzo de 2017)\nArtigo 1.º.-Ámbito funcional e territorial.\nArtigo 2.º.-Ámbito persoal.\nArtigo 3.º.-Vixencia e duración.\nArtigo 5.º.-Prórroga e ultraactividade.\nArtigo 6.º.-Comisión Paritaria.\nArtigo 7.º.-Condicións máis beneficiosas.\nArtigo 8.º.-Xornada laboral.\nArtigo 10.º.-Período de proba.\nArtigo 11.º.-Traballos de categoría superior.\nArtigo 13.º.-Licencias retribuídas.\nArtigo 14.º.-Licencias non retribuídas.\nArtigo 15.º.-Prendas de traballo.\nArtigo 18.º.-Antigüidade consolidada para os/as traballadores/as con data de ingreso anterior o 1/1/1998.\nArtigo 19.º.-Plus de asistencia.\nArtigo 20.º.-Plus de transporte.\nArtigo 22.º.-Horas extraordinarias.\nArtigo 23.º.-Pago de salarios.\nArtigo 24.º.-Pagas extraordinarias.\nArtigo 25.º.-Gratificación de marzo.\nArtigo 28.º.-Cláusula de Inaplicación do convenio.\nArtigo 29.º.-Seguro de vida.\nArtigo 31.º.-Excedencia voluntaria especial.\nArtigo 32.º.-Saúde laboral.\nArtigo 33.º.-Adscrición do persoal.\nArtigo 34.º.-Contratos para a formación e o aprendizaxe.\nArtigo 35.º.-Contratos eventuais por circunstancias do mercado.\nArtigo 36.º.-Ceses voluntarios.\nArtigo 37.º.-Incapacidade temporal.\nArtigo 38.º.-Xubilación especial ós 64 anos.\nArtigo 39.º.-Dereitos sindicais.\nArtigo 40.º.-Normas supletorias.\nArtigo 41.º.-Solución de conflictos.\nArtigo 42.º.-Xubilación parcial.\nArtigo 43.º.-Maternidade e lactación.\nANEXO I.- Táboas salariais.\nANEXO III.- Documento de adscrición.\nREVISIÓN SALARIAL (BOP Número 144 – Jueves, 1 de agosto de 2019)\nResolución pola que se inscribe no Rexistro e se da publicidade ao convenio colectivo do sector de limpeza de edificios e locais da Coruña\nVisto o expediente do convenio colectivo do sector de limpeza de edificios e locais da Coruña (código de convenio 15000945011981), que subscribiu a Comisión Negociadora o 14 de novembro 2016, coas modificacións aprobadas nas xuntanzas do 10 de xaneiro e 13 de febrero de 2017, de conformidade co disposto no artigo 90, números 2 e 3, do Real decreto lexislativo 2/2015, de 23 de outubro, polo que se aproba o texto refundido da Lei do Estatuto dos Traballadores, no Real Decreto 713/2010, do 28 de maio, sobre rexistro e depósito de convenios e acordos colectivos de traballo, e na Orde de 29 de outubro de 2010 pola que se crea o Rexistro de Convenios e Acordos Colectivos de Traballo da Comunidade Autónoma de Galicia, esta Xefatura Territorial de Economía, Emprego e Industria\nA Coruña, 3 de marzo de 2017.\nCONVENIO COLECTIVO DE LIMPEZA DE EDIFICIOS E LOCAIS DA PROVINCIA DE A CORUÑA\nPREÁMBULO.- Determinación das partes que o concertan\nEste convenio colectivo concértano, recoñecéndose mutuamente capacidade e lexitimación suficiente derivada dos poderes ou mandatos outorgados a cada unha das partes para tal efecto, as que a continuación se expresan:\nDun lado, en calidade de representación empresarial:\nAsociación Provincial Empresas Limpeza\nRamón Salgado Fuentes\nRuth López Rodríguez\nJosé Félix Valderrey de la Huerga\nMónica Valiño Suárez\n- Doutro lado, en calidade de representación social:\nCIG (representando al 42,54% do persoal afectado polo convenio)\nXavier Martínez Torea\nXosé Manuel Trians Barcia\nEsther Raña Caneiro\nBegoña Ramos Díaz\nUGT (representando al 40,88% do persoal afectado polo convenio)\nGabriel Acitores López\nSandra Pedreira Precedo\nNoelia Amor Santiago\nJuan Carlos González Figueira\nM.ª Jesús García Pérez\nJuan M. Carreira García\nCC.OO. (representando al 16,57% do persoal afectado polo convenio)\nVictoria Bello Barbeito\nJuan Cebey López\nCarlos Blanco Villaverde\nEste convenio regulará as relacións de traballo entre as empresas dedicadas á contratación da Limpeza de edificios e locais da Provincia de A Coruña e os seus traballadores/as, cuxa relación laboral básica está establecida no I Convenio colectivo sectorial de limpeza de edificios e locais, ou equivalente.\nAfecta a tódolos traballadores/as que presten os seus servizos nas empresas descritas no ámbito funcional, ou que sexan contratados durante a súa vixencia, tanto por empresas establecidas como polas que se establezan no futuro.\nCon independencia da súa publicación no Boletín Oficial da Provincia ou Diario Oficial de Galicia, este convenio terá unha vixencia de tres anos dende o 1 de xaneiro de 2016 ó 31 de decembro do 2018.\nO presente convenio deberá denunciarse, por calquera das partes antes dos tres meses últimos do 2018.\n1.-O presente convenio prorrogarase tacitamente de ano en ano, se ningunha das partes o denunciase ó seu termo ou ó dalgunha das súas prórrogas.\nNo caso de prorrogarse por un ano, efectuarase un aumento salarial, equivalente ó incremento porcentual do IPC no seu conxunto estatal nos doce meses anteriores.\nNo caso de ser denunciado, prorrogarase indefinidamente a totalidade do convenio namentres non se chegue a un novo acordo que substitúa a este convenio.\nA Comisión Paritaria constituirase no momento da sinatura do presente convenio. Esta Comisión Paritaria, constituída por seis representantes da parte empresarial, seis da Parte Social (2 de CIG, 2 de UGT e 2 de CCOO), será o Organismo cuxa función consistirá en vixiar e interpretar o cumprimento de cada un dos pactos que interveñen e constitúen a normativa do vixente pacto colectivo. Así mesmo, terá dentro das súas funcións todo o concernente á Formación Profesional, así como todas as funcións atribuídas na lexislación vixente.\nOs acordos da Comisión Paritaria adoptaránse por mayoría de cada unha das partes, en función do voto ponderado ao que representan, e terán a mesma eficacia que a norma obxecto de interpretación.\nAs discrepancias que se sometan á Comisión Paritaria deberán ser tratadas no prazo máximo de 30 días.\nNo suposto de discrepancias no seo da Comisión paritaria, estas poderán, por acordo das partes, ser sometidas ós sistemas non xudiciais de solución de conflitos establecidos no AGA.\nOs traballadores/as que con anterioridade á sinatura do convenio disfrutasen de mellores condicións, consideradas en conxunto e cómputo anual, que as aquí pactadas, conservarán as mesmas, a excepción do disposto no artigo 18.º.\n1.-A xornada máxima será de 39 horas semanais de traballo efectivo., sendo distribuídas a elección de cada empresa, e de cuxa distribución terá coñecemento o persoal. Esta distribución farase por traballador/a e a xeito de calendario, o cal deberá ser asinado polo traballador/a afectado e o seu representante. A xornada estará dividida en quendas de mañá, tarde e noite, sen que ningún/a traballador/a poida realizar máis de dúas quendas. A efectos de referencia para o cálculo do valor da hora ordinaria, así como outro tipo de conceptos, a delimitación da xornada máxima anual a realizar polas persoas traballadoras deste sector, será de 1770 horas a partir do 1 de xaneiro de 2017.\nEstablecese o día de Sábado Santo como día festivo e non recuperable. Aquele/as traballadores/as que por necesidades do servizo non puideran disfrutar este día daráselles outro día de descanso en compensación. Este día sinalarase pola empresa dependendo das necesidades do servicio.\nConsiderase como un mesmo centro de traballo as rutas e os comprendidos dentro dunha mesma zona comercial.\n2.-Cando se amplíe a xornada nun centro de traballo ou se proceda a cubrir unha vacante existente, terán preferencia para o incremento da xornada laboral, antes de novas contratacións, o/as seguintes traballadores/as:\nPrimeiro: aquele/as traballadores/as que presten servizos no lugar de traballo e non teñan a xornada completa.\nSegundo: aquele/as traballadores/as que presten servizos en outros centros da empresa e non teñan a xornada completa.\nEn todos os casos anteriormente citados, caberán excepcións cando existan razóns organizativas ou produtivas xustificadas.\nNaquelas empresas nas que exista representación legal de traballadores, informarase á citada representación sobre as razóns da empresa a hora da elección do/as traballadores/as que amplían a xornada ou cubran a vacante, cando coincidan vario/as traballadores/as con dereito á preferencia antes citada.\nTodo traballador/a de xornada continuada, terá dereito a un descanso de quince minutos obrigatorios, computable a todos os efectos como tempo de traballo efectivo.\nO período de proba quedará establecido nas seguintes formas:\na) Persoal obreiro ou subalterno: 15 días.\nb) Persoal técnico e administrativo: 2 meses.\nNo caso de que por necesidade da empresa, fixéranse traballos de categoría superior, percibiríanse os salarios correspondentes a esta categoría.\nSerán de trinta días naturais para tódolos traballadores e traballadoras afectados por este convenio, retribuídas de acordo co salario base, antigüidade, plus de asistencia e plus de transporte, así como o 50% do Plus de Nocturnidade que se viñera percibindo. A retribución a aboar dende ó 29 de setembro de 2016 en adiante, incluirá o 100% do Plus de nocturnidade que se viñera percibindo, a efectos do cálculo do plus de nocturnidade será o promedio da nocturnidade realizada nos últimos seis meses.\nAs vacacións non poderán ser compensadas en metálico, agás no caso de liquidación de contrato ou despido. As vacacións disfrutaranse por cada ano natural de servizo. No caso de que un traballador, ou traballadora, se empregue no transcurso do ano ou deixe a empresa no transcurso do mesmo, disfrutará do tempo de vacacións, segundo vínculo coa empresa.\nO disfrute das vacacións anuais, será rotatorio, non estando ningún traballador/a obrigado a disfrutar as vacacións no inverno durante dous anos consecutivos, entendendo como meses de inverno, todos os do ano agás os de xuño a setembro, ambos inclusive.\nO inicio do período de vacacións sempre será nun día laborable, non podendo coincidir nunca cun día de descanso.\nAqueles traballadores/as que presten servizos para máis de unha empresa, estas deberán poñerse de acordo á hora de sinalar o período de vacacións destes traballadores/as. No caso de falta de acordo establecerase como período de vacacións aquel que se sinale na empresa para a que preste servizos con maior xornada.\nCando o período de vacacións fixado no calendario de vacacións da empresa coincida no tempo cunha incapacidade temporal derivada de embarazo, parto ou lactación natural ou co período de suspensión do contrato de traballo previsto nos apartados 4, 5 e 7 do artigo 48 do Estatuto dos Traballadores, terase dereito a disfrutar as vacacións en data distinta á da incapacidade temporal ou á da disfrute do permiso que por aplicación de dito artigo lle correspondera, ao finalizar o período de suspensión, inda que houbese finalizado o ano natural ó que corresponda.\nNo suposto de que o período de vacacións coincida cunha incapacidade temporal por continxencias distintas ás sinaladas no parágrafo anterior que imposibilite á persoa traballadora disfrutalas, total ou parcialmente, durante ó ano natural ao que corresponden, a persoa traballadora poderá facelo unha vez que finalice a súa incapacidade e sempre que non houbese pasado máis de dezaoito meses a partir do final do ano no que se houbese orixinado.\nAs empresas darán obrigatoriamente licencias retribuídas, como se de traballo efectivo se tratasen a todos os/as traballadores/as que o soliciten, polos seguintes motivos:\n- Por matrimonio: vinte días.\n- Por matrimonio de fillo/as ou irmáns: un día.\n- Por nacemento, adopción e acollemento de fillo/a ou por enfermidade grave ou hospitalización do cónxuxe, pais e fillo/as; ou morte do cónxuxe e parentes ata o segundo grao de consanguinidade ou afinidade (e dicir, pais, irmáns, irmáns políticos, sogros, avós, fillos, xenros/noras e neto/as): Tres días naturais. Se fose fóra da localidade: catro días. As licencias recollidas neste apartado entenderanse feitas ao compañeiro/a que de forma estable, e en situación de feito asimilable ao matrimonio, conviva co traballador/a, e logo de certificación de convivencia que acredite dita situación.\nEnténdese por hospitalización o ingreso hospitalario con pernocta mínima dun día no centro hospitalario.\n- Cumprimento dun deber público ou para asistir ó médico: o tempo necesario.\n- Cambio de enderezo: 1 día natural. Se fose fóra da localidade: 2 días naturais.\n- Por exames: o tempo necesario.\n- Asistencia a xuízos: o tempo necesario.\n- Por acompañamento ao médico a fillo/as menores de 16 anos ou ascendentes con dependencia recoñecida e que convivan co/a traballador/a: ata 8 horas anuais.\nNos supostos non recollidos neste artigo estarase ó establecido no Estatuto dos Traballadores.\nDurante o ano concederanse sete días de licencias non retribuídas, segundo as necesidades dos traballadores/as. Estas licencias non se poderán fraccionar en máis de tres períodos, cun tempo mínimo de duración dun día.\nAs empresas darán dende o primeiro día de traballo as prendas de protección, hixiene e traballo que fosen necesarias segundo o que prescribe a actual normativa de Prevención de riscos laborais, incluíndo o calzado con sola antideslizante e suxeición o nocello. Ademais e obrigatoriamente entregaranse, como mínimo, dous buzos ou prendas de traballo por ano de servizo. No momento da entrega das prendas de traballo, ou ó remate do contrato de traballo, o traballador/a deberá devolver as prendas usadas, se así é requirido pola empresa.\nA empresa virá obrigada a solicitar de cada un dos seus clientes que se facilite un cuarto apropiado ás necesidades de persoal.\nOs salarios serán os que se reflicten nas táboas salariais anexas.\nDende do 31.12.1998 non se devengan novos trienios. No caso de aqueles/as traballadores/as que estivesen contratados antes do 01.01.1998, abonarase un complemento persoal de antigüidade consolidada, devengada ata o 31.12.1998, segundo as contías recoñecidas no seu intre. A todos aqueles traballadores que na fecha da firma do convenio colectivo do ano 1998 tiveran pendente de cumprir un novo trienio, abonaráselles a parte corresponde ó tempo transcorrido dende a dato do último trienio cumprido e o 31.12.1998, rateado por meses, segundo as contías recoñecidas no seu intre.\nEstablecese un plus de asistencia nas contías que figuran nas táboas salariais anexas.\nEste plus percibirase nas doce mensualidades, e a prorrata da xornada realizada.\nNo caso de faltar ó traballo 1 día ou 2 medios, sen xustificar, descontarase a totalidade do plus.\nNo caso de enfermidade descontarase a parte proporcional ós días faltados, coas excepcións que quedan recollidas no artigo 37 do convenio.\nEstablecese un plus de transporte das seguintes cantidades:\n67,23 euros mensuais para o ano 2016, dende a data do 1 de novembro de 2016.\n67,84 euros mensuais durante o ano 2017.\n68,45 euros mensuais durante o ano 2018.\npara tódolos traballadores e traballadoras, calquera que sexa a súa idade ou categoría.\nOs traballadores e traballadoras terán dereito a percibir, sen que chegue o día sinalado para o cobro dos salarios, anticipos a conta do traballo xa realizado, non podendo ser superior ó 90 por cento do realmente traballado. Entenderase como salario o correspondente a unha mensualidade, máis a parte proporcional das pagas extraordinarias.\nAs partes asinantes do presente convenio acordan a conveniencia de reducir ó mínimo indispensable a realización de horas extraordinarias, axustándose aos seguintes criterios:\na) Horas extraordinarias que veñan esixidas pola necesidade de reparar sinistros ou outros danos extraordinarios e urxentes, así como no caso de risco de perda de materias primas: Si á súa realización.\nb) Horas extraordinarias habituais: Supresión.\nc) Horas extraordinarias estruturales, que serán as necesarias por contratos ou períodos punta de produción, ausencias imprevistas, cambios de quendas e outras circunstancias de carácter estrutural ou técnico da propia natureza da actividade: Mantemento, sempre que non quede a utilización das distintas modalidades de contratación temporal ou parcial previstas na Lei.\nd) En relación ó obxectivo de estimular a creación de emprego a través da redución de horas extraordinarias, as partes coincidiron na importancia do estrito cumprimento do artigo 35 do E.T. O incumprimento deste artigo será considerado falta grave.\nAs horas extraordinarias serán aboadas co importe que figura no Anexo II deste convenio. As horas extraordinarias realizadas nos días festivos levarán un recargo dun 25%. O persoal que viñera cobrando as horas extras nunha contía superior á aquí establecida, respectaráselle esa contía a nivel individual.\nAs retribucións mensuais serán abonadas polas empresas dentro dos catro primeiros días de cada mes. A empresa concederá unha hora para o cobro cando se faga por talón e coincida totalmente o horario laboral do/a traballador/a co horario bancario de atención ao público.\nTodo o persoal percibirá dúas pagas extraordinarias: paga extra de xullo e paga extra de Nadal. As citadas pagas abonaranse non máis tarde do 15 de xullo, a de xullo, e non máis tarde do 20 de decembro, a de Nadal.\nO devengo das citadas pagas extraordinarias serán do 1 de xullo ó 30 de xuño, a de Xullo, e do 1 de xaneiro ó 31 de decembro, a de Nadal.\nO importe destas pagas será unha mensualidade de salario base máis o complemento de antigüidade consolidada.\nAs pagas extras percibiranse na súa integridade, independentemente que o traballador, ou traballadora, estivera en situación de I.T. por calquera causa.\nConsideraranse como tais e na contía dunha mensualidade de salario base máis o Complemento de Antigüidade Consolidada. Esta paga deberá referirse ó ano natural anterior, abonándose a prorrata do tempo de servizo. Dita paga abonarase entre os días 10 e 20 do mes de marzo.\nÓ igual que nas recollidas no artigo anterior, a paga de beneficios percibirase na súa integridade independentemente que o traballador, ou traballadora, estivera en situación de I.T. por calquera causa.\nEstablecese un importe mínimo para as dietas, na contía de 40,77 € cando se teña que comer e pernoctar fóra de casa, de 24,46 € cando se realicen as dúas comidas principais fóra do domicilio, e de 13,68 € cando se realice unha soa comida.\nFixase un plus de traballo nocturno dun 30 por cento do salario base da táboa anexa para todos os traballadores que presten os seus servizos entre as 22 e as 6 horas.\nTodos o persoal que traballe máis do 80 por cento da súa xornada en horas nocturnas, cobrarán o plus de nocturnidade sobre o 100 por cento do salario base mensual.\nÉ intención das partes asinantes dar pleno cumprimento ó contido pactado no convenio colectivo durante toda a vixencia do mesmo. Por elo, si excepcionalmente xurdira calquera posible necesidade de inaplicación do mesmo, a empresa exporá tal circunstancia a súa Comisión Paritaria, coa vontade de buscar solucións non traumáticas que permitan facer fronte á problemática plantexada, comprometéndose ambas partes a poñer todos os esforzos para alcanzar un acordo.\nUna vez transcurrido un prazo non superior a 7 días sen que as partes alcanzasen un acordo no seo da Comisión Paritaria, poderase acudir, de conformidade co disposto no artigo 82 do Estatuto dos Traballadores, ós procedementos establecidos no AGA, de mediación ou conciliación instadas por calquera das partes, ou no seu caso de arbitraxe, sempre e cando este sexa instado de común acordo por ámbalas dúas partes.\nAs empresas afectadas por este convenio colectivo subscribirán pólizas de seguro colectivo a favor de todo o persoal por un capital de 22.000 € para as continxencias de morte, incapacidade permanente total, absoluta ou gran invalidez derivadas calquera delas de accidente laboral, incluído o accidente “in itinere”.\nTodo/as aquele/as traballadore/as que realicen 1/2 xornada ou menos, terán como capitais asegurados o 50% do expresado anteriormente. Aquele/as que traballen en máis dunha empresa, terán ditas coberturas en cada unha delas.\nDurante a época de embarazo, por prescrición médica ou indicación do facultativo, a traballadora ocupará un posto de menos esforzo.\nA traballadora embarazada disporá dos permisos necesarios para a realización de exames prenatais e técnicas de preparación do parto, previo aviso á empresa, e xustificación posterior da súa necesidade de efectualos dentro da xornada de traballo.\nO persoal que acredite a lo menos tres anos de antigüidade na empresa, poderá solicitar unha excedencia voluntaria por un período non inferior a 6 meses nin superior a 2 anos.\nDurante estes dous anos terá dereito á reserva do seu posto de traballo. Dita excedencia voluntaria especial con reserva de posto de traballo poderá ser cuberta durante o tempo de reserva do posto, mediante contrato de interinidade.\nSerá de aplicación a vixente Lei 31/1995, de 8 de novembro, de Prevención de Riscos Laborais e normativa que a desenvolve, ou calquera norma legal que a substitúa.\nDentro da vixilancia da saúde, á que todo/a traballador/a ten dereito, establécese a obrigatoriedade, dentro das revisións médicas establecidas nas avaliacións de riscos das empresas, de análise de sangue e ouriños.\nA empresa garantirá a entrega da documentación necesaria para a asistencia á mutua as 24 horas, e en ningún caso suporá custo económico para a persoa traballadora. O incumprimento da empresa no antes exposto non implica en ningún caso a non asistencia médica á persoa traballadora afectada.\nIgualmente seralle entregada a cada persoa traballadora unha copia da avaliación de riscos correspondente ó seu posto de traballo.\nAs empresas recoñecen o dereito dos empregados/as a traballar nun medio exento de riscos de acoso sexual e comprométense a non permitir nin tolerar ningún comportamento desa natureza.\nAcoso sexual.-Denomínase acoso sexual aquelas condutas verbais ou físicas de natureza sexual que son consideradas ofensivas e non desexables pola persoa que as sofre.\nAs persoas comprométense a tratar con discreción e prontitude as reclamacións que se presenten por este motivo tanto de xeito persoal ou a través dos Comités de Empresa ou delegados/as de persoal.\nTamén se comprometen a non exercer ningún tipo de represalias sobre as persoas que sufran ou denuncien actuacións deste tipo.\nRespetando o establecido no I Convenio sectorial de limpeza de edificios e locais, regúlase no presente artigo a adscrición do personal:\n1.-Ó termo da concesión dunha contrata de limpeza o/as traballadore/as da empresa contratista saínte pasarán a ser adscritos á nova titular da contrata quen se subrogará en todos os dereitos e obrigacións, sempre que se dea algún dos seguintes supostos:\na) Traballadore/as en activo que presten servizos en dito centro cunha antigüidade mínima de catro meses, sexa cal fose a modalidade do seu contrato.\nb) Traballadore/as que no momento do cambio de titularidade da contrata se atopen enfermos, accidentados,en excedencia, sempre e cando prestaran os seus servizos no centro de traballo de subrogación con anterioridade á suspensión do contrato de traballo, e que reúnan a antigüidade mínima establecida no apartado a).\nc) Traballadore/as que con contrato de interinidade substitúan a algúns dos traballadore/as citados no apartado anterior.\nd) Traballadore/as de novo ingreso que por esixencias do cliente se incorporaran ó centro de traballo como consecuencia da ampliación da contrata, dentro dos últimos catro meses.\ne) O persoal incorporado polo anterior titular a este centro de traballo dentro dos catro meses, seguirá pertencendo a dita empresa e non se producirá a subrogación citada agás que se acredite a súa nova incorporación ó centro e á empresa.\n2.-Todos os supostos anteriormente contemplados deberán acreditarse, feacientemente e documentalmente pola empresa saínte no prazo de cinco días hábiles, mediante os documentos que se detallan ó final deste artigo.\nO indicado prazo contará dende o momento no que a empresa entrante comunique feacientemente á saínte e á Asociación Provincial de Empresarios de Limpeza de A Coruña, ser a nova adxudicataria do servizo. De non cumprir este requisito a empresa entrante, automaticamente, e sen máis formalidades, subrogarase en todo o persoal que preste os seus servizos no centro de Traballo.\nEn calquera caso, o contrato de traballo entre a empresa saínte e os traballadores, só se extingue no momento que se produza a subrogación do mesmo á nova adxudicataria.\n3.-Non operará a subrogación no caso dun contratista que realice a primeira limpeza e non subscribise contrato de mantemento.\n4.-Se a subrogación dunha nova titular da contrata, implicase que un traballador realizase a súa xornada en dous Centros distintos afectando a un só deles o cambio de titularidade da contrata, os titulares das mesmas xestións o pluriemprego legal do traballador/a, así como o disfrute conxunto de período de vacacións, aboándose pola empresa saínte a liquidación por partes proporcionais das pagas correspondentes. Esta liquidación non implicará o finiquito, se se segue traballando para a empresa.\n5.-A aplicación deste artigo será de obrigado cumprimento ás partes que vincula, empresa cesante, nova adxudicataria e traballador/a.\nNon desaparecerá o carácter vinculante deste artigo no caso de que a empresa adxudicataria do servizo suspendese o mesmo por un período inferior a doce meses, dito persoal con todos os seus dereitos adscribirase á nova empresa.\nDocumentos a facilitar pola empresa saínte á entrante:\n- Documento de adscrición (Anexo III)\n- Certificado do organismo competente de estar ó corrente do pago da Seguridade Social.\n- Fotocopias das 4 últimas nóminas do persoal afectado.\n- Fotocopia dos TC1 e TC2 de cotización á Seguridade social dos 4 últimos meses.\n- Copia do último contrato de traballo e as súas prórrogas, no caso de existir.\n- Relación do persoal na que se especifique nome e apelidos, enderezo, n.º de afiliación á Seguridade Social, antigüidade, xornada, horario, modalidade da súa contratación e data de disfrute das súas vacacións.\n- Igualmente, e dentro dos 15 días seguintes á subrogación, a empresa saínte estará obrigada a enviar á empresa entrante, copia dos documentos, debidamente dilixenciados por cada traballador/a, no que se faga constar que este recibiu da empresa saínte a súa liquidación de partes proporcionais dos seus haberes ata o momento da subrogación, non quedando pendente cantidade algunha. O incumprimento da entrega deste documento en nada afectará á subrogación dos traballadores/as.\nO non tratarse a subrogación regulada neste artigo dunha sucesión de empresas regulada polo artigo 44 do Estatuto dos Traballadores, se non dunha subrogación establecida por convenio colectivo coa única finalidade de mantemento do empleo, no caso de que se evidencie, con relación ás persoas traballadoras afectadas, impagos, descubertos ou irregularidades na cotización ou nas retencións, a empresa entrante queda eximida da responsabilidade sobre calquera dos mencionados impagos, descubertos ou irregularidades que se houberan cometido antes da data da substitución da empresa concesionaria saínte.\nOs contratos de aprendizaxe en vigor, terán a retribución correspondente a aplicar o tanto por cen, en proporcion ao tempo de traballo efectivo, sobre o salario establecido para cada categoría no presente convenio.\nDe conformidade co establecido no artigo 15.1.b) do Estatuto dos Traballadores, o contrato por circunstancias do mercado, a que se refire dito artigo, poderá celebrarse por períodos que, individualmente ou en conxunto, non superen os doce meses dentro dun período de 18 meses.\nNo suposto de non producirse a extinción á terminación da vixencia máxima do mesmo, se o traballador/a segue prestando servizos á empresa, o contrato se transformará en indefinido.\nO presente contrato so será de aplicación para o persoal que preste servizos directamente para as empresas do sector, nunca ós de empresas de traballo temporal.\nO prazo de aviso previo nos casos de cese voluntario dos traballadores e traballadoras será de 15 días.\nOs traballadores e traballadoras afectados polo presente convenio que causen baixa por accidente laboral percibirán o 100 por cento do salario convenio dende o primeiro día de baixa.\nAsí mesmo, percibirán o 100 por cento do salario convenio dende o primeiro día de baixa ata un máximo de catro meses, os traballadores que causen baixa de I.T. con hospitalización ou por intervención cirúrxica, independentemente, de que parte de dito período estivese hospitalizado e parte de convalecencia domiciliaria.\nO plus de asistencia, as pagas extras e a paga de marzo non se verán afectadas no seu importe habitual polas situacións de I.T. derivadas de accidente de traballo. Tampouco se verán afectados no seu importe polas baixas de I.T. contempladas no parágrafo anterior durante o período e nas condicións sinaladas no mesmo. Con respecto á I.T. derivada de enfermidade común ou accidente non laboral terase en conta o disposto nos artigos 24 e 25 do presente convenio, en relación co abono das pagas extraordinarias e paga de marzo.\nAmbas partes acordan potenciar a xubilación especial ós 64 anos, segundo a normativa actual vixente.\nAs empresas incluídas no ámbito funcional deste convenio, descontarán na nómina mensual dos traballadores, a petición destes, o importe da cota sindical correspondente. Para o cal, os traballadores interesados, remitiran á Dirección da empresa un escrito no que expresarán con claridade a orde de desconto, a Central ou Sindicato á que pertencen, a contía da cota, así como o número da Conta Corrente ou Libreta de Aforros do Banco ou Caixa de Aforros para poder ser transferida a citada cantidade.\nOs traballadores que ostentando a condición de representantes sindicais realicen a súa xornada laboral en horas nocturnas poderán disfrutar as horas sindicais que puideran corresponderlles na xornada laboral anterior ou posterior, de común acordo coa dirección da empresa e seguindo en todo caso criterios organizativos.\nSeccións sindicais.-Ampliase ás empresas de 50 ou máis traballadores todos os dereitos sobre seccións sindicais de empresa, os estipulados na Lei Orgánica 11/85, de 2 de agosto, de Liberdade Sindical.\nIgualmente, nas empresas de 50 ou máis traballadore/as nas que non exista representación legal de traballadores, e en tanto en canto non se celebren eleccións sindicais, as organizacións sindicais firmantes deste convenio e que teñan a consideración de máis representativas, poderán constituir seccións sindicais e nomear delegado sindical nas mesmas condicións que no expresado neste artigo.\nQuen obteña cargos a nivel provincial, autonómico ou estatal, nas organizacións sindicais terán dereito á excedencia forzosa, con reserva do posto de traballo e reingreso automático. Así mesmo terán dereito á asistencia e ó acceso aos Centros de Traballo para participar en actividades propias do seu sindicato ou do conxunto dos traballadores, previa comunicación ó empresario e sen que o exercicio deste dereito poda interromper o desenvolvemento normal do proceso productivo.\nAs empresas facilitarán na medida das súas posibilidades a realización de asembleas cando fose necesario, naqueles Centros que reúnan condicións para elo e nos demais Centros facilitarán aos traballadores a asistencia a ditas asembleas cando se realicen noutro lugar. O exercicio deste dereito non afectará á xornada laboral polo que será recuperable o tempo de traballo que se vexa afectado pola realización das citadas asembleas.\nPolo demais, as competencias e garantías da representación dos traballadores, será a establecida nos artigos 64 e 68 do E.T. e na Lei Orgánica de Liberdade Sindical.\nSerán normas subsidiarias do establecido neste convenio, o I Convenio sectorial de limpeza de edificios e locais ou norma equivalente.\nAs partes asinantes deste convenio, durante a vixencia do mesmo, acordan someterse ás disposicións contidas no Acordo Interprofesional Galego sobre procedementos extraxudiciais de solución de conflitos colectivos de traballo (AGA), nos propios termos en que están formuladas.\nAos traballadores/as que reunindo as condiciones legais para a súa xubilación parcial, salvo a idade (menor de 65 anos), a soliciten e lles sexa recoñecida, as empresas estarán obrigadas a concederlla cando a redución da xornada solicitada sexa o máximo legalmente establecido e o/a traballador/a opte por prestar os seus servizos de forma acumulada dentro de cada ano natural, debendo empresa e traballador/a acordar o período do ano no que deba traballarse.\nCando se solicite polo/a traballador/a outros porcentaxes de redución terase que chegar a un acordo entre empresa e traballador/a.\nA muller traballadora ten dereito a dezaseis semanas ininterrompidas ampliables por parto múltiple ata dezaoito semanas. O período de suspensión distribuirase a opción da interesada sempre que ó menos seis semanas sexan inmediatamente posteriores ó parto, podendo facer uso das mesmas, o pai ó coidado do fillo/a.\nOs/as traballadores/as poderán acumular o permiso por lactación, regulado no artigo 37-4 do Estatuto dos Traballadores, sempre que sexa a continuación da baixa por maternidade, por días completos e contabilizando en cada empresa o tempo que supón a hora de lactación.\nResolución de inscrición e publicación das táboas salariais definitivas do ano 2019 do convenio colectivo de “limpeza de edificios e locais da provincia de A Coruña”.\nCon data 15 de abril de 2019 tivo entrada no Rexistro de convenios colectivos e acordos colectivos de traballo da Comunidade Autónoma de Galicia a acta do 26 de marzo de 2019 da comisión paritaria do convenio colectivo de “LIMPEZA DE EDIFICIOS E LOCAIS DA CORUÑA” (código de convenio colectivo 15000945011981) onde se contén o acordo sobre as táboas salariais definitivas do ano 2019.\nConsiderando que a xefatura territorial de economía, emprego e industria da Coruña é competente para resolver a inscrición do acordo sobre as táboas salariais definitivas do ano 2019 do convenio colectivo “LIMPEZA DE EDIFICIOS E LOCAIS DA CORUÑA”, e para dispoñer a súa publicación segundo o disposto no artigo 62.2 en consonancia co artigo 35 do Decreto 135/2017, do 28 de decembro, polo que se establece a estrutura orgánica da consellería de economía, emprego e industria (DOG núm. 18, do 25 de xaneiro de 2018).\n1. A inscrición do acordo sobre as táboas salariais definitivas do ano 2019 do convenio colectivo “LIMPEZA DE EDIFICIOS E LOCAIS DA CORUÑA” no rexistro de convenios e acordos colectivos de traballo da Comunidade Autónoma de Galicia.\n2. A remisión do acordo sobre as táboas salariais definitivas do ano 2019 do convenio colectivo “LIMPEZA DE EDIFICIOS E LOCAIS DA CORUÑA” ao Boletín Oficial da Provincia da Coruña para a súa publicación.\nA Coruña, 26 de xullo de 2019.\nACTA DA COMISIÓN PARITARIA DO CONVENIO COLECTIVO DE LIMPEZA DE EDIFICIOS E LOCAIS DA PROVINCIA DE A CORUÑA.\nEn A Coruña, no día vinteséis de marzo de dous mil dezanove, sendo as doce horas, reúnense as partes enriba mencionadas, co obxecto de asinar as táboas salariais do convenio colectivo de Limpeza de Edificios e Locais da provincia de A Coruña para o ano 2019.\nAcórdase nomear a Paulo Rubido como secretario a efectos de levantar acta da presente xuntanza.\nDeixase constancia da falta de denuncia do citado convenio colectivo, polo que, segundo o disposto no artigo 5 do convenio vixente este prorrógase tacitamente por un ano, tendo un incremento salarial equivalente ó incremento porcentual do IPC no seu conxunto estatal nos doce meses anteriores. Unha vez constatado que o IPC do ano 2018 foi dun 1,2%, as partes proceden a incrementar as táboas salariais do ano 2018 nun 1,2%, sendo as cantidades resultantes as reflectidas no Anexo I a esta acta e aplicables durante todo o ano 2019. Así mesmo increméntanse na mesma porcentaxe o valor da hora extraordinaria, reflectida no Anexo II a esta acta.\nAmbas partes recordan que o plus de antigüedade consolidada regulado no artigo 18 do convenio, foi publicado no BOP do 8 de febreiro de 2010.\nAcórdase delegar no persoal habilitado do Consello Galego de Relacións Laborais para a tramitación necesaria diante da Autoridade correspondente para o rexistro e publicación da presente acta.\nE en proba de conformidade, asinan a presente no lugar e data arriba mencionados.


Continúa a estratexia de vacinación fronte á covid - NH Diario\nInicio Galicia Continúa a estratexia de vacinación fronte á covid\nGalicia continúa coa súa estratexia de vacinación fronte á covid programando ao redor de 37.000 citas diarias nos distintos puntos de vacinación das sete áreas sanitarias. As citas fanse a través de SMS. Na actualidade estase a inocular a dose de reforzo que se administra cunha vacina de ARN mensaxeiro, xa ben sexa Pfizer ou Moderna, indistintamente, tal e como contempla a estratexia de vacinación, e en función da vacina enviada polo Ministerio de Sanidade.\nEn consecuencia, reitera que a vacina é a mellor ferramenta na loita contra a covid.\nArtigo anteriorCinco empresas ofertan para executar as obras da nova esterilización do Hospital do Salnés\nArtigo seguinteO Alcalde de Zas abordou co Xerente da Área Sanitaria os casos covid do CEIP de Baio


Star Center volve á Liga Galega, na que tamén estará Estudiantes - Lider Basket\nInicio » Cadete » Cadete Feminino » 1ª División » Star Center volve á Liga Galega, na que tamén estará Estudiantes\nStar Center volve á Liga Galega, na que tamén estará Estudiantes\nEn 1ª División, 2ª División, Cadete, Cadete Feminino\nA Primeira División cadete feminina tivo esta tempada só un representante da Provincia, Estudiantes. O equipo celeste rematou a competición regular segundo, só por debaixo do todopoderoso Celta, cun balance de dezanove vitorias e tan só tres derrotas.\nO conxunto estudiantil foi o anfitrión da final a catro, na que gañaron en semifinais a Compañía de María e na final a Maristas Coruña por un contundente 70-47. O subcampionato supuxo para Estudiantes o premio de participar no Campionato de España que se celebrou en Huelva, e no que as lucenses chegaron aos oitavos de final, nos que cederon ante Stadium Casablanca, subcampión da competición.\nEn canto á Liga Provincial, a Liga estivo dividida en dous grupos. Be One Ribadeo foi líder na división norte, na que tamén se atopaban CB Burela, Salto do Coro, Celtas Foz e CB Viveiro. No sur, con equipos de Ensino e Estudiantes, o título foi para Star Center, que tamén se fixo co primeiro posto na segunda fase, que reuniu aos tres mellores equipos de cada grupo.\nAs de David Martínez, que perderan a categoría a tempada anterior, chegaron á fase de ascenso invictas e, trala derrota na penúltima xornada ante Basquet Coruña, xogáronse a volta á Liga Galega ante Peleteiro no Pazo. Un encontro que acabou con vitoria para as lucenses, e que devolve a Star Center Ensino á Primeira División na que competirá a vindeira tempada xunto con Estudiantes.


Feijóo vai de duro\nManuel Mera | jueves, 23 de octubre de 2014, 04:32\nTodo indica que no tema catalán Núñez Feijóo fai de can de presa do Goberno central, se cadra por que llo encomendaron no partido, como presidente dunha nacionalidade histórica, e pensa que pode tirar rédito político desta postura alén do Padornelo. Sempre se especulou coa súa ambición na política estatal. O obxectivo semella ser que actúe como o malo da película, mentres que Rajoy mide as palabras e ofrece diálogo a Mas, para afastalo do bloque soberanista. Iso si, sen ofrecer ningún cambio na cuestión de fundo: superar a descentralización na que quedou o Estado das Autonomías, mesmo para as “nacionalidades históricas”.\nEsta última é unha definición que permite que cada un poda interpretar o de histórica segundo lle conveña. De feito, recoñece o carácter nacional de Cataluña, Euskadi e Galiza, e posteriormente de Andalucía e Valencia. O termo atinxe tanto ao territorio como aos que o habitan, non só á diversidade de pobos dun estado plurinacional, como por exemplo sería Bolivia.\nPor iso sorprende que despois se negue a referencia a estas autonomías como nacións, cando unha nacionalidade coincidente e única nun territorio é iso, malia que careza dunha soberanía plena.\nO presidente da Xunta teima tamén na reforma da Constitución para darlle a alcaldía á lista máis votada, aínda que a maioría da poboación estea en contra desa opción política. Non se respectaría a vontade dos electores, e a única intención é manter no poder os conservadores no maior número de concellos, dado que as enquisas lles son desfavorábeis.\nNúñez Feijóo completa este apego ao poder, mudando as leis para colocalas por riba da vontade popular, apostando pola redución do número de deputados/as na Galiza, con argumentos de austeridade que non corresponde aplicar cando se trata de escoitar e respectar a vontade do pobo. Aínda máis, o lóxico sería aumentar o número de representantes ate o máximo (79-80), que Galiza fose circunscrición única e rebaixar a porcentaxe necesaria para acceder á cámara. Non se trata de reducir a pluralidade política senón de recoñecela, para enriquecer o debate e que todas e todos se vexan representados no Parlamento.


Vigo reclama da Xunta a reestruturación en seis meses do Centro de Saúde de Navia - VigoÉ\nVigo reclama da Xunta a reestruturación en seis meses do Centro de Saúde de Navia\nO Pleno da Corporación municipal de Vigo, celebrado este luns, aprobou esta moción, presentada polo PP e ampliada polo PSOE, e na que a Marea decidiu absterse\nO Pleno da Corporación municipal de Vigo, celebrado este luns, aprobou esta moción, presentada polo PP e ampliada polo PSOE, e na que a Marea decidiu absterse.\nO centro presenta «unha das medias máis altas de número de pacientes por doutor», segundo reza o texto, polo que «compre impulsar a apertura do Centro de Saúde de Navia en horario de tarde, adaptando os recursos humanos ás necesidades da poboación».\nA moción inicialmente presentada instaba á Xunta de Galicia a «impulsar e priorizar» a reestruturación «no menor tempo posible». O grupo socialista propuxo unha emenda de engádega, aceptada polos propoñentes, requerindo este desenvolvemento completo do Centro de Saúde de Navia «no prazo de seis meses».\nPrevio ao debate das mocións, a Corporación acordou aprobar inicialmente a Ordenanza Reguladora das Entidades Urbanísticas de Conservación, cos votos dos grupos do PSOE e da Marea e o rexeitamento do PP. A normativa prevé regular as obrigas de mantemento e conservación de ditas obras de urbanización, así como a súa duración.\nUnha vez tomada esta decisión, o texto estará en exposición pública alomenos durante trinta días para a presentación de alegacións e, rematado este prazo, se incluirán se procede e a Ordenanza volverá a Pleno para a súa aprobación definitiva.\nPlenos os mércores\nA sesión plenaria deste luns tamén deu luz verde á proposta do goberno de Vigo de realizar os plenos ordinarios o último mércores non festivo de cada mes. A proposta xa fora presentada no Pleno anterior e retirouse, á solicitude da oposición, para ser estudada polos grupos. Na votación deste luns, a proposta recibiu o apoio do grupo socialista e obtivo a negativa do PP e a abstención da Marea.


O CONCELLO DE CAMBADOS VAI REPARTIR 30.000 MASCARILLAS ENTRE TODA A VECIÑANZA | Concello de Cambados\nEstá vostede aquí: Inicio / O CONCELLO DE CAMBADOS VAI REPARTIR 30.000 MASCARILLAS ENTRE TODA A VECIÑANZA\nCambados compra 30.000 unidades de mascarillas quirúrxica que serán repartidas antes do fin do estado de alarma.\nNo caso de que o Concello consiga máis material, haberá novas entregas das que a veciñanza será tamén informada.\nO Concello ven de realizar a compra de 30.000 unidades, ás que hai que sumar ás de elaboración propia e ás doazóns de empresas e particulares que xa se foron entregando a colectivos de risco e traballadores e profesionais do comercio local.\nO Concello de Cambados continúa desenvolvendo o plan integral deseñado para dotar, de xeito gradual, de mascarillas a toda a poboación. Nas últimas semanas, a prioridade para o Goberno local foi dotar deste material de protección aos colectivos de risco, así como ás persoas que, polo traballo que desenvolven, atópanse máis expostas ante o virus, como é o caso do persoal municipal, Persoal do Centro de Saúde, da Ambulancia do 061 e do Asilo, a Policía Local e Protección Civil, así como os profesionais do SAF e do comercio local cuxa actividade é de primeira necesidade neste contexto de confinamento e de estado de alarma. Unha vez estes colectivos estean cubertos, comezará a entrega de material ao resto da veciñanza que alcanzan con este reparto unha cota de máis de dúas mascarillas por persoa.\nMascarillas Quirúrxicas repartidas á veciñanza por Correos\nEsta medida é froito dun acordo entre a administración local e Correos e a cada fogar chegarán sobres con dúas mascarillas. O obxectivo é asegurar que a maior parte dos veciños dispoña de protección sanitaria, sobre todo nos lugares onde non sexa posible respectar a distancia de seguridade con outras persoas, seguindo as indicacións do Ministerio de Sanidade.\nA estas 30.000 mascarillas adquiridas polo Concello hai que sumarlles as adquiridas previamente e ás doazóns desinteresadas de diferentes entidades e as confeccionadas por particulares e que foron as que se repartiron de xeito prioritario entre os colectivos máis expostos e de maior risco ante o coronavirus.\nEstas mascarillas adquiridas serán dun só uso, dous como máximo e o reparto esta previsto que se prolongue durante o estado de alarma, comezando os traballos a partir do mércores,\npolo que o Concello pide comprensión entre a veciñanza, xa que o reparto levará un tempo así como se solicita o uso responsable das mascarillas e dos Equipos de Protección Individual.\nPor outra banda, o Concello tamén vai manter para aqueles colectivos e cidadáns que estean interesados en elaborar máis unidades, a elaboración de mascarillas mediante costureiras voluntarias, continuando coa entrega de material que esta a ser achegado polo Concello. As mascarillas van a pasar a ser algo que utilicemos de xeito habitual nos vindeiros meses, non agora de xeito puntual, polo que é importante non só o subministro de unidades, senón tamén facilitar pautas para a súa fabricación á cidadanía.


O cinema en realidade virtual primicia en España no Festival Internacional de Curtas de Verín | FIC Vía XIV\nO documental Metaverso, realizada en realidad virtual, preestréase por primeira vez de España dentro do Festival Internacional de Curtas de Verín.\nVerín, 8 de decembro de 2017.- A II edición do Festival Internacional de Curtas ( FIC) Vía XIV quere render unha homenaxe ao Máster de Documental Creativo da Universidade Autónoma de Barcelona, cando se cumpren 20 anos da súa creación. Así, hoxe arrinca o ciclo de retrospectiva sobre este título, que conta coa participación do seu coordinador Jorge Tur. En total serán tres xornadas, que se celebrarán entre hoxe e o vindeiro domingo.\nOs asistentes ao festival tamén poderán gozar da tecnoloxía 3D, grazas á preestrea do documental Metaverso realizada dentro do Master de UAB e onde os participantes poderán experimentar a tecnoloxía chamada a revolucinar o mundo do cinema.


CONXUNTOS URBANOS PRAZA DA MAGDALENA EN OURENSE OURENSE - GALICIA\nmailto:?subject=Envio de contido de Turismo de Galicia: PRAZA DA MAGDALENA&body=Recoméndoche que leas a información PRAZA DA MAGDALENA extraída do portal de Turismo de Galicia na páxina https://www.turismo.gal/recurso/-/detalle/7398/praza-da-magdalena?langId=gl_ES%26tp=9%26ctre=40000080\nA orixe da súa forma débese, talvez, a que é unha praza pensada para ser un claustro. O seu nome provén dunha capela xa desaparecida, propiedade do Conde de Amarante, no lugar onde a praza entronca coa do Trigo. O lugar, antigo mercado de froitas e verduras, antes de praza foi cemiterio, como nos lembran as lápidas medievais nun lateral, apoiadas na igrexa de Santa María Nai. Está centrada por un cruceiro barroco, un dos máis fermosos da cidade, que veu descansar a este lugar desde o seu sitio orixinal, preto da Ponte Romana. Pode chamar a atención do visitante o uso como pavimento de cantos rodados, que se repite en varias prazas. Iso é debido á súa abundancia no substrato ourensán, o que o converteu no lousado tradicional de Ourense, recuperado posteriormente xa no século XX.